Na podlagi 88. člena Zakona o organiziranosti in delu v policiji (Uradni list RS, št. 15/13, 11/14, 86/15, 77/16, 77/17, 36/19, 66/19 – ZDZ, 200/20, 172/21, 105/22 – ZZNŠPP in 141/22) minister za notranje zadeve izdaja

**PRAVILNIK**

**O SPREMEMBI PRAVILNIKA O ODDAJI SLUŽBENIH STANOVANJ, SAMSKIH SOB IN LEŽIŠČ V SAMSKIH SOBAH MINISTRSTVA ZA NOTRANJE ZADEVE ZA POTREBE POLICIJE**

1. člen

V Pravilniku o oddaji službenih stanovanj, samskih sob in ležišč v samskih sobah Ministrstva za notranje zadeve za potrebe policije (št. 007-28/2014/23 (15231-01) z dne 30. 5. 2014, št. 007-458/2015/5 (15231-01) z dne 3. 12. 2015, št. 007-48/2017/4 (15231-01) z dne 26. 6. 2017 in št. 007-34/2018/1 (15231-04) z dne 29. 1. 2018, št. 007-401/2020/ (1651-04)), z dne 3. 12. 2020, št. 007-44/2021/14 (1651-04), z dne 29. 1. 2021, št. 007-261/2022/12 (1643-03) z dne 18. 7. 2022 in št. 007-261/2022/30 (1651-01) z dne 28.12. 2022, v nadaljnjem besedilu: pravilnik) se 47. člen spremeni tako, da se glasi:

»(1) Najemniku službenega stanovanja, ki ima sklenjeno najemno razmerje za čas zaposlitve v Policiji, se lahko ne glede na določbe od 18. do 23. člena tega pravilnika na njegovo prošnjo dodeli manjše ali enakovredno službeno stanovanje, večje službeno stanovanje pa le, če je prazno več kot eno leto in na veljavnem prednostnem vrstnem redu ni prosilcev zanj. Šteje se tudi, da na veljavnem prednostnem vrstnem redu ni prosilcev, če jim je bilo ponujeno službeno stanovanje, ki je predmet menjave, a so v skladu s 27. členom tega pravilnika izjavili, da ga ne sprejmejo.

(2) Zaradi ovir pri dostopu, vstopu in uporabi službenega stanovanja se z upokojenim uslužbencem Policije, ki se je upokojil in sklenil pogodbo o najemu službenega stanovanja po drugem odstavku 11. člena tega pravilnika, lahko na njegovo prošnjo dodeli manjše ali enakovredno službeno stanovanje, večje službeno stanovanje pa le, če je prazno več kot eno leto in na veljavnem prednostnem vrstnem redu ni prosilcev zanj. Šteje se tudi, da na veljavnem prednostnem vrstnem redu ni prosilcev, če jim je bilo ponujeno službeno stanovanje, ki je predmet menjave, a so v skladu s 27. členom tega pravilnika izjavili, da ga ne sprejmejo.

(3) Najemnik mora prejšnje službeno stanovanje izročiti na način iz drugega odstavka 42. člena tega pravilnika v 30 dneh od prevzema novega stanovanja.

(4) Najemnikom službenih stanovanj, ki želijo stanovanje med seboj zamenjati, se zamenjava lahko dovoli, če se s tem ustrezneje upošteva merilo dodelitve primernega stanovanja in se razpoložljiva stanovanja tako bolje izrabijo ali če je zamenjava za MNZ ekonomsko ugodnejša.

(5) Izjemoma se lahko neprofitno najemno stanovanje zamenja s službenim, če je taka zamenjava za MNZ ekonomsko ugodnejša. V tem primeru se spremeni status obeh zamenjanih stanovanj.

(6) Vse stroške zamenjave nosita najemnika. Pri tem se smiselno uporabljajo določbe 42. člena tega pravilnika.

(7) O zamenjavi na predlog strokovne službe v primerih iz prvega odstavka odloči komisija, v primerih iz drugega odstavka tega člena pa minister.«.

KONČNA DOLOČBA

2. člen

Ta pravilnik začne veljati naslednji dan po podpisu. Objavi se na intranetu Policije in MNZ ter na spletni strani Policije in MNZ.

Številka: 007-96/2024/14 (165-01) Boštjan Poklukar

Datum: 15.5.2024 minister